text: 34-årig mor fra Vejle efterlyses
  22 oktober 2015 kl. 12.30
  Sydøstjyllands Politi efterlyser nu den 34-årige Hegida Morad fra Vejle. Hegida Morad har sidst givet lyd fra sig den 10. oktober.
  Den 34-årige Hegida Morad fra Vejle efterlyses nu af Sydøstjyllands Politi. Det sker, fordi ingen har hørt fra den 34-årige kvinde siden lørdag den 10. oktober. Det er altså 12 dage, Hegida Morad har været væk.
  Hegida Morad rejste med toget fra Vejle den 9. oktober om aftenen mod Vordingborg, hvor hun afleverede sine to børn til deres far, som bor i Vordingborg. Hun ankom til Vordingborg kort før midnat, og dagen efter, den 10. oktober, forsvandt hun fra byen. Siden har ingen hørt fra hende.
  Sydøstjyllands Politi opfordrer borgere, der har set Hegida Morad, eller som har  oplysninger i sagen, til at kontakte politiet på 114. Derudover opfordrer politiet borgerne til at være opmærksomme og holde øje med skure og udhuse.
  